b'\n_START_ARTICLE_\nMerkkiv\xc3\xa4rinen\n_START_PARAGRAPH_\nMerkkiv\xc3\xa4rinen on varsin yleinen koirien v\xc3\xa4ritys, jossa eumelaniiniv\xc3\xa4risell\xc3\xa4 (yleens\xc3\xa4 mustalla) pohjalla on feomelaniiniv\xc3\xa4risi\xc3\xa4 (yleens\xc3\xa4 punaruskeita) merkkej\xc3\xa4 "kulmakarvojen" kohdalla, poskissa, kuonon ymp\xc3\xa4rill\xc3\xa4 ja leuan alla, rinnassa, istuinluilla ja jaloissa. Mustapohjaista merkkiv\xc3\xa4ri\xc3\xa4 kutsutaan usein englanninkielisell\xc3\xa4 nimityksell\xc3\xa4 black and tan, "musta ja vaaleanruskea"._NEWLINE_Merkkiv\xc3\xa4ritys on yleinen esimerkiksi dobermannilla, porokoirilla, vetokoirilla ja pinserill\xc3\xa4. Laikoilla v\xc3\xa4rin nimitys on karamis. Satulakuvio on yleinen muun muassa saksanpaimenkoiralla ja monilla ajokoiraroduilla.\n_START_SECTION_\nPeriytyminen\n_START_PARAGRAPH_\nMerkkiv\xc3\xa4rityksest\xc3\xa4 vastaa koiran A-lokuksen alleeli \xe1\xb5\x97, joka on resessiivinen alleelien A\xe1\xb4\xac ja A\xca\xb7 suhteen mutta dominoiva alleelin A\xe1\xb5\x83 suhteen. Jotta merkkiv\xc3\xa4ritys voidaan n\xc3\xa4hd\xc3\xa4 yksil\xc3\xb6n fenotyypiss\xc3\xa4, on sen kyett\xc3\xa4v\xc3\xa4 tuottamaan eumelaniinia, ja sen genotyypin on E-lokuksen suhteen oltava siis jokin muu kuin ee (resessiivinen keltainen). Toinen merkkiv\xc3\xa4rityksen suhteen epistaattinen genotyyppi on K-lokuksessa dominanttimusta (K\xe1\xb4\xaeK_), joka est\xc3\xa4\xc3\xa4 feomelaniinin tuotannon tehden koirasta t\xc3\xa4ysin eumelaniiniv\xc3\xa4risen. Poikkeus t\xc3\xa4h\xc3\xa4n on cockerspanielin harvinainen "soopeliksi" kutsuttu v\xc3\xa4ritys._NEWLINE_Yleisesti ottaen merkkikuvioisen koiran genotyypin on siis oltava [muu kuin E\xe1\xb5\x89E\xe1\xb5\x89] A\xe1\xb5\x97A_ [muu kuin K\xe1\xb4\xaeK_].\n_START_SECTION_\nMuunnokset\n_START_PARAGRAPH_\nMerkkiv\xc3\xa4rityksest\xc3\xa4 tunnetaan useampia muunnoksia, joista yleisin on niin kutsuttu satulakuvio. Satulakuvioinen koira syntyy merkkiv\xc3\xa4rist\xc3\xa4 muistuttavana, mutta koiran aikuistuessa ruskea kuvio laajenee ja lopulta eumelaniinia on en\xc3\xa4\xc3\xa4 niskassa, sel\xc3\xa4ss\xc3\xa4, kyljill\xc3\xa4 ja h\xc3\xa4nn\xc3\xa4n p\xc3\xa4\xc3\xa4ll\xc3\xa4 satulaa tai viittaa muistuttavana kuviona. Satulakuvioisilla koirilla on sama a\xe1\xb5\x97-alleeli kuin merkkiv\xc3\xa4rsill\xc3\xa4 koirilla. V\xc3\xa4ritysten eron saattaa aiheuttaa jossakin muussa geeniss\xc3\xa4 sijaitseva muuntelijageeni._NEWLINE_Grizzle eli domino on merkkiv\xc3\xa4rityksen muunnos, jossa koiran yl\xc3\xa4linjalle j\xc3\xa4\xc3\xa4 satulamuunnosta muistuttava eumelaniiniv\xc3\xa4rinen "huntu", joka ulottuu otsalle ja ohimoille ja venyy silmien v\xc3\xa4list\xc3\xa4 tunnusomaiseksi kapeaksi k\xc3\xa4rjeksi. Muunnoksen aiheuttaa E-lokuksen alleeli \xe1\xb4\xb3. V\xc3\xa4ritys on varsin harvinainen ja sit\xc3\xa4 tavataan vain salukilla, afgaaninvinttikoiralla, suomenlapinkoiralla ja alaskanmalamuutilla._NEWLINE_Cockerspanielilla esiintyv\xc3\xa4 \'soopeli muistuttaa dominov\xc3\xa4rityst\xc3\xa4 ulkoisesti eritt\xc3\xa4in paljon ja on sen tavoin E-lokuksen tekij\xc3\xa4n muuntama merkkiv\xc3\xa4rikuvio. V\xc3\xa4rityksen aiheuttaa vastik\xc3\xa4\xc3\xa4n tunnistettu E-lokuksen alleeli \xca\xb0._NEWLINE_Dominosta poiketen soopelit cockerspanielit ovat K-lokuksen suhteen KK tai Kk, siis dominanttimustia. kk-genotyypin yksil\xc3\xb6t ovat fenotyypilt\xc3\xa4\xc3\xa4n "suttuisen punaisia", eiv\xc3\xa4t "soopeleita". Kaikki cockerspanielit ovat A-lokuksen suhteen genotyyppi\xc3\xa4 A\xe1\xb5\x97A\xe1\xb5\x97 eli merkkiv\xc3\xa4risi\xc3\xa4.'